Затворено мешовито коло, а може бити и отворено. Код затвореног кола играчи се држе за мишице, а играчице између њих, за руке доле, тако да се оне налазе иза играча. Песму почињу играчи, а понављају играчице. У игри кола примењени су кораци са укрштањем супротне ноге напред и кораци са избацивањем супротне ноге напред, које је код играча знатно веће но код играчица. На крају играчке целине јавља се и корак са забацивањем супротне ноге. Игра се изводи одмерено, достојанствено. У колу игра један пар, играч и играчица, једно наспрам другог изводе скокове померајући се на разне начине у простору.